
REFERAT

privind modificarea şi completarea Regulamentului de funcţionare a sistemului de parcare a autovehiculelor în Municipiul Timisoara aprobat prin HCLMT nr. 63/26.02.2013, modificat şi completat prin HCLMT nr. 203/04.04.2013

Prin Hotărârea nr. 63/26.02.2013, Consiliul Local al Municipiului Timişoara a aprobat  Regulamentul  de funcţionare a sistemului de parcare a autovehiculelor în Municipiului Timişoara.
Regulamentul de funcţionare a sistemului de parcare a autovehiculelor în Municipiul Timisoara aprobat asigură eficient îndeplinirea tuturor obiectivelor pe care şi le propune un sistem de parcare şi de asemenea, are efect direct sau indirect, asupra calitatii vietii si asupra calitatii mediului prin reducerea poluarii. Aceste obiective privesc modul în care se administrează locurile de staţionare prin mijloace curente şi au ca scop îmbunătăţirea situaţiei:

- reconfigurarea sistemului de parcare prin zonificarea acestuia pentru o mai bună administrare a locurilor de parcare existente pe raza municipiului si pentru crearea de venituri la bugetul local;
- modernizarea sistemului de plata pentru parcare prin SMS;

- utilizarea cât mai eficientă a locurilor de parcare existente;
- oferta de taxare prin mijloace moderne: telefonie mobilă.
Conform noului Regulament de funcţionare a sistemului de parcare a autovehiculelor, Municipiul Timisoara a fost împărţit în trei zone tarifare – zona I roşie, zona II – galbenă şi zona III – albastră. Astfel, în funcţie de cele trei zone tarifare au fost stabilite tipuri de abonamente pentru fiecare zonă în parte,etc., iar modalităţile de plată sunt: taxare prin abonamente şi prin telefonie mobilă (sms şi pe bază de voucher).
Prin HCLMT nr. 203/04.04.2013 Regulamentul  de funcţionare a sistemului de parcare a autovehiculelor în Municipiului Timişoara a fost modificat şi completat pentru a veni în sprijinul cetăţenilor străini care tranzitează Municipiul Timişoara, respectiv scutirea de la plata parcării a cetăţenilor străini care tranzitează Municipiul Timişoara. De asemenea, au fost suspendate de la aplicare anumite dispoziţii din Regulament, respectiv cele care privesc parcările special amenajate prevazute cu sisteme de control al accesului.
Parcarea este un element important pentru desfasurarea cu succes a activitatilor in zona centrala a orasului. Desi sunt asigurate servicii de transport public la un nivel destul de ridicat, numarul de vehicule care viziteaza aceasta zona este foarte mare si in continua crestere.

Drept urmare se impune luarea de măsuri pentru descurajarea parcării pe termen lung în anumite parcări din zona centrală a Municipiului Timişoara pentru a controla cererea de locuri de parcare pentru nerezidenti.

În noile zone de limitare a parcarii, monitorizarea punerii în aplicare a reglementărilor privind restricţiile existente reprezintă un element important pentru eficientizarea managementului parcărilor în special în zonele în care este o mare competiţie pentru parcare.

Pentru a menţine nivelul de confort dorit pentru zonele centrale este necesară implementarea unui regim strict care să asigure în acelaşi timp un grad cât mai mare de rotaţie a utlizatorilor.

Pe strazile din centrul orasului, parcarea va trebui să fie administrată cu atenţie pentru a asigura un echilibru între cererea de parcare, vizibilitate şi confort. De asemenea, trebuie acordată prioritate parcării pe termen scurt.
În conformitate cu prevederile OG nr.71/2002 privind organizarea şi funcţionarea serviciilor publice de administrare a domeniului public şi privat de interes local, autorităţile administraţiei publice locale au iniţiativa şi adoptă hotărâri referitoare la dezvoltarea şi modernizarea infrastructurii edilitar-urbane existente. De asemenea, în baza art. 128 alin. (1) din OUG nr.195/2002 privind circulaţia pe drumurile publice, autorităţile administraţiei publice locale au obligaţia de a asigura desfăşurarea fluentă şi în siguranţă a circulaţiei rutiere şi au atribuţii în stabilirea reglementărilor referitoare la regimul de acces şi circulaţie, staţionare şi parcare pentru diferite categorii de vehicule.
Tinând cont de cele de mai sus considerăm că se impune instituirea unor zone de parcare speciale, denumite zona 0 (verde), în următoarele locaţii: P-ta Iancu Huniade (Parcare Modex); str. Nikolaus Lenau; str. Maresal Foch Ferdinand (Parcare mag. Bega). 

De asemenea, în zona 0 (verde) se impune stabilirea unor tarife mai ridicate astfel încât să asigure un grad cât mai mare de rotaţie a utlizatorilor.
Având în vedere cele prezentate mai sus, precum şi de lucrările care se execută în mai multe zone ale oraşului, propunem:

- modificarea şi completarea Regulamentului de funcţionare a sistemului de parcare a autovehiculelor în Municipiului Timişoara, conform Anexei 1.
- aprobarea tarifelor pentru anul 2013 pentru zona 0 (verde), după cum urmează: 3 lei/1 oră pentru Vouchere şi 0,75 euro/1 oră + TVA pentru SMS.

